Majorová Garstková, Jana, poslankyňa NR SR (2023-05-24):
Pán predsedajúci, ďakujem pekne za slovo. Vážené kolegyne a vážení kolegovia, rada by som vystúpila v rozprave k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 369/1990 Zb. o obecnom zriadení. Na úvod chcem povedať, že na tomto návrhu spolupracovala skupina poslancov z bývalej koalície a poslanci, ktorí tento zákon poznajú a ktorí poznajú aj jeho aplikačnú prax. Návrh zákona bol tiež prerokovaný so zástupcami Únie miest Slovenska a s prezidentom Únie miest Richardom Rybníčkom a kolegom Vetrákom sme tento návrh niekoľkokrát konzultovali. S návrhom súhlasí, konzultovali sme niektoré body návrh a zhodli sme sa na ich znení. Predkladaný návrh zákona reaguje na aplikáciu zákona Národnej rady Slovenskej republiky (Slovenskej národnej rady, pozn. red.) č. 369/1990 Zb. o obecnom zriadení v podmienkach územnej samosprávy a na základe skúseností a požiadaviek z aplikačnej praxe odstraňuje niektoré z nedostatkov a nejasností umožňujúcich rozdielne vykladanie zákonných ustanovení. Precizuje ustanovenia týkajúce sa výkonu samosprávy. Obciam rozširuje viaceré kompetencie obecného zastupiteľstva, upravuje nezlučiteľnosť funkcie starostu s inými funkciami, ako aj posilňuje transparentnosť a prístup verejnosti k informáciám, možnosť participácie na činnosti samosprávy. Zároveň chceme vytvoriť možnosti urobiť samosprávu otvorenejšou, s väčšou účasťou ľudí. Tento návrh zákona napríklad umožňuje občanom zúčastňovať sa aj na zasadnutiach komisií zriadených pri obecných a mestských zastupiteľstvách, ako aj výborov v mestských častiach. V praxi sme sa stretli s množstvom prípadov, kedy sa občania chceli zúčastniť rokovania komisie, no nebolo im to umožnené. Myslím si, že je v možnostiach obce zabezpečiť, aby na zasadnutí komisie sa mohli zúčastniť aj občania, ktorí sa zaujímajú o dianie v svojej obci. Okrem komisií bude mať obecné zastupiteľstvo kompetenciu zriaďovať aj obecný mládežnícky parlament a radu seniorov ako svoje dočasné alebo stále poradné iniciatívne a kontrolné orgány. Obecné zastupiteľstvo vymedzí zloženie a úlohu komisií obecného mládežníckeho parlamentu alebo rady seniorov, ktorých volí a odvoláva obecné zastupiteľstvo. Môžu byť okrem poslancov aj iné osoby. Práve pri voľbe iných osôb je nevyhnutná ich odbornosť a skúsenosť v problematike, ktoré by malo byť uvedené ako súčasť návrhu na ich zvolenie. Podľa navrhovanej novely bude môcť byť odmena poskytnutá okrem člena komisie, ktorý nie je poslancom, taktiež členovi obecného mládežníckeho parlamentu alebo členovi rady seniorov, ktorý nie je poslancom, rovnako v kalendárnom roku najviac a vo výške jednej polovice mesačného platu starostu bez zvýšenia pla... príslušnej platovej skupiny. Rovnako to bude platiť aj pre člena výboru mestskej časti, ktorý nie je poslancom. Podrobnosti sa upravia v zásadách odmeňovania obce. Rokovania komisie obecného mládežníckeho parlamentu alebo rady seniorov budú zásadne verejné, rovnako ako je to pri zasadnutiach obecných zastupiteľstiev. Umožní sa tým prístup verejnosti už v skorších štádiách rozhodovania. Potrebné je regulovať pravidlami aj účasť verejnosti, aby sa predišlo znefunkčneniu rokovania komisie obecného mládežníckeho parlamentu a rady seniorov. Prístup verejnosti bude limitovaný kapacitou rokovacej sály, musí byť však poskytnutý priestor pre účasť minimálne piatich zástupcov verejnosti, ktorým v prípade záujmu bude udelené slovo. Neverejné budú rokovania komisie obecného mládežníckeho parlamentu alebo rady seniorov, ktoré boli zriadené dočasne. Zároveň každý z poradných iniciatívnych a kontrolných orgánov obce môže svoje rokovanie vyhlásiť za verejn... za neverejné z rovnakých dôvodov a podmienok, ako sa môže vyhlásiť za neverejné aj rokovanie obecného zastupiteľstva. Komisia, obecný mládežnícky parlament alebo rada seniorov budú mať povinnosť aspoň tri dni pred svojím zasadnutím uverejniť návrh programu zasadnutia na úradnej tabuli obce a na webovom sídle obce. Ďalej zaväzujeme obce zverejniť návrh všeobecne záväzného nariadenia, ktorého navrhovateľom je poslanec, a jeho vyvesením na úradnej tabuli obce aj na webovom sídle obce najmenej 15 dní pred rokovaním obecného zastupiteľstva o návrhu na riadenie, a to z dôvodu, že sú prípady, kedy neboli rešpektované požiadavky poslancov na zverejnenie týchto návrhov VZN na úradnej tabuli obce a poslanec nemá kompetenciu takýto návrh zverejniť sám. Tu je potrebné povedať, že v niektorých obciach a mestách s týmto problém nemajú. Vychádzajú v ústrety všetkým poslancom. Avšak máme veľmi negatívne ohlasy, kde úrad odmieta zverejniť návrh VZN, napríklad opozičných poslancov. Chceme zabezpečiť súlad s § 25 ods. 4 písm. a), kde je uvedené, že poslanec je oprávnený najmä predkladať obecnému zastupiteľstvu i ostatným orgánom návrhy a práve predkladanie návrhov všeobecne záväzných nariadení pokladáme za podstatné. Ďalej precizujeme, akým spôsobom je možné meniť znenie VZN počas rokovania zastupiteľstva. V niektorých obciach je poslancom umožnené vstupovať do schvaľovania všeobecne záväzných nariadení priamo na rokovaní zastupiteľstva, v niektorých obciach to umožnené nie je. Týmto ustanovením chceme precizovať, aby bolo jasne stanovené, kto a akým spôsobom môže podávať návrhy na zmenu VZN počas jeho schvaľovania na rokovaní. Fyzické osoby a právnické osoby môžu k návrhu nariadenia uplatniť pripomienku v písomnej forme, elektronickej alebo ústne do zápisnice na obecnom úrade. Okrem toho, že z pripomienky musí byť zrejmé, kto ju predkladá, bude musieť byť pripomienka riadne zdôvodnená. Prax ukázala, že pripomienky neboli dostatočne odôvodnené, riadne a zrozumiteľne a z tohto dôvodu dochádzalo k nejasnostiam. Ďalej ukladáme starostom a primátorom povinnosť predložiť harmonogram zasadnutí zastupiteľstiev. Žijeme v dobe, kedy je každá minúta drahá a každý z nás si organizuje svoj harmonogram niekoľko dní, týždňov dopredu, preto je nemysliteľné, aby sa xy poslancov prispôsobovalo jednému primátorovi, starostovi. Tento návrh umožní, aby termíny vybral starosta, ale jeho povinnosťou bude o týchto termínoch informovať poslancov v dostatočnom predstihu. Navrhuje sa predĺžiť lehota zverejnenia programu obecného zastupiteľstva tak, že deň zastupiteľstva sa do troch dní na účely zverejnenia nezapočítava. Okrem toho sa obciam ukladá povinnosť v rovnakej lehote zverejniť aj všetky materiály na rokovanie obecného zastupiteľstva, čo sú texty návrhov uznesení a všetky materiály určené na zasadnutie zastupiteľstva. Predĺžením lehoty a uložením týchto povinností dôjde k zvýšeniu transparentnosti a lepšej informovanosti občanov. Tento návrh taktiež ukladá starostom a primátorom povinnosť zaradiť do programu zastupiteľstva, rokovania zastupiteľstva návrhy predložené poslancami. Prax ukazuje, že mnoho starostov a primátorov do rokovania zastupiteľstva úmyselne nezaradí návrhy predložené opozičnými poslancami. Tí ak v súčasnosti nemajú nadpolovičnú väčšinu, tento bod nedokážu zaradiť, taktiež aj v tomto bode chceme stav zosúladiť už s citovaným § 25, ich návrhy budú do programu zaradené automaticky. Prijatím tejto novely budú do programu zaradené aj body, ktoré navrhla zaradiť komisia alebo výbor mestskej časti prostredníctvom povereného poslanca, je to taktiež posun vpred, nakoľko doteraz častokrát návrhy komisii ostali len na papieri v zápisnici. Precizujeme spôsob schvaľovania programu rokovania zastupiteľstva. Počas pracovných stretnutí sme narazili aj na problém pri schvaľovaní programu zastupiteľstva. Tento návrh odstráni nepresnosti a stanoví jasný postup schvaľovania programu. V mnohých obciach sme pri tvorbe tohto, sme sa pri tvorbe tohto návrhu stretli s benevolenciou a z programu rokovania zastupiteľstva si mnohí starostovia urobili trhací kalendár. Odkladali sa body uprostred rokovania, prehadzovali sa body a podobne. Týmto naším návrhom sa tento problém raz a navždy vyrieši. Upravuje aj predkladanie materiálov tzv. krátkou cestou. Návrh zákona sprísni predkladanie materiálov na poslednú chvíľu. Ich zaradenie bude možné len so súhlasom trojpätinovej väčšiny prítomných poslancov. Posilňuje sa význam komisií, ktoré si zastupiteľstvo schválilo, a to tak, že pred prijatím uznesenia sa oboznámi so stanoviskom príslušnej komisie. Zároveň zabezpečíme zverejnenie odpovedí na interpelácie poslancov širokej verejnosti. Umožníme poslancom poberať plat vo výške dvoch mesačných platov starostu a tak ďalej. V tejto novele sa dotýkame aj zákona Národnej rady Slovenskej republiky č. 377/1990 o hlavnom meste Slovenskej republiky Bratislave. Prax ukazuje, že je potrebné precizovať ustanovenia ohľadom zvolávania zhromaždenia obyvateľov mesta, alebo ak je potrebné, len jednotlivých mestských častí. Upravujú sa taktiež platové pomery poslancov hlavného mesta, ako aj poslancom mestských častí, kde sa stanovuje maximálny limit odmien za kalendárny rok. Zákon Slovenskej národnej rady č. 401/1990 Zb. o meste Košice sme taktiež považovali za potrebné precizovať v paragrafe zhromaždenia rovnakým spôsobom ako v predchádzajúcom bode. Posledný bod č. 4 sa venuje úprave zákona č. 302/2001 Z. z. o samospráve vyšších územných celkov. Zjednocuje sa prijímanie všeobecne záväzných nariadení. Súčasne dochádza k rozšíreniu ustanovení ohľadom nezlučiteľnosti funkcie poslanca VÚC s inými funkciami, konkrétne s funkciou štatutárneho orgánu rozpočtovej alebo príspevkovej organizácie zriadenej samosprávnym krajom, v ktorom bol zvolený. Poslancom VÚC sa touto novelou predlžuje čas potrebný na potvrdenie uznesenia, ktorého výkon bol predsedom VÚC pozastavený z dvoch na tri mesiace. Na koniec dopĺňame, že funkcia predsedu VÚC je nezlučiteľná s funkciou štatutárneho orgánu alebo člena štatutárneho orgánu právnickej osoby s majetkovou účasťou samosprávneho kraja, v ktorom bol zvolený. Ďakujem pekne za slovo.